FI Euroopan unionin virallinen lehti C 180/90

Ilmoitus Intiasta peräisin olevan polyeteenitereftalaattikalvon tuontiin sovellettavia tasoitustoimenpiteitä koskevan osittaisen välivaiheen tarkastelun vireille panemisesta

(2006/C 180/06)

Komissio on omasta aloitteestaan päättänyt panna vireille osittaisen välivaiheen tarkastelun muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta annetun neuvoston asetuksen (EY) N:o 2026/97 (1), jäljempänä ’perusasetus’, 19 artiklan nojalla. Tarkastelu koskee vain tukia, jotka liittyvät yhteen vientiä harjoittavaan tuottajaan, Jindal Poly Films Limited -yritykseen.

1. Tuote

Tarkastelun kohteena on Intiasta peräisin oleva polyeteenitereftalaattikalvo, joka luokitellaan yleensä CN-koodeihin ex 3920 62 19 ja ex 3920 62 90. Mainitut CN-koodit ovat ainoastaan ohjeellisia.

2. Voimassa olevat toimenpiteet

Voimassa oleva, polyeteenitereftalaattikalvon tuontiin Jindal Poly Films Limited -yritykseltä sovellettava toimenpide on lopullinen tasoitustulli, joka otettiin käyttöön Intiasta peräisin olevan polyeteenitereftalaattikalvon tuonnissa neuvoston asetuksella (EY) N:o 367/2006 (2).

3. Tarkastelun perusteet

Komissio on saanut riittävästi alustavaa näyttöä siitä, että tukea koskevat olosuhteet, joiden perusteella toimenpiteet otettiin käyttöön, ovat muuttuneet ja että muutokset ovat pysyviä.

Komission saamien tietojen mukaan Jindal Poly Films Limited -yrityksen tuoman tarkasteltavana olevan tuotteen tuontiin sovellettava voimassa oleva toimenpide ei ole enää riittävä vahinkoa aiheuttavan tuen tasaamiseksi. On riittävästi näyttöä siitä, että tuen määrä on kasvanut ja että se on tällä hetkellä paljon suurempi kuin Jindal Poly Films Limited -yritykseen parhaillaan sovellettava tulli.

On käynyt ilmi, että Jindal Poly Films Limited -yritys on saanut useita Intian hallituksen myöntämiä tukia ja muita alueellisia tukia. Kyseisiä tukia ovat erityistalousalueille sijoittautuneille yrityksille tai vientiin suuntautuneille yksiköille myönnettävät etuusjärjestelmät, tuontitullien hyvitysjärjestelmä, ennakkolisenssijärjestelmä tai ennakkoluovutusasiakirjoja koskeva järjestelmä, tuotantohyödykkeiden vienti etuustullein, Maharashtran osavaltion kannustinjärjestelmä, vientiluottojärjestelmä ja tuloverosta vapauttaminen.

Edellä mainitut järjestelyt ovat tukia, koska Intian valtio tai alueelliset viranomaiset osallistuvat niiden rahoitukseen ja niistä koituu etua Jindal Poly Films Limited -yritykselle ja koska ne tarkoittavat, että yritykselle myönnetään edelleen tasoitustoimenpiteiden käyttöönottoon johtavia vahingollisia tukia. Ilmeisesti ne riippuvat vientituloksesta ja ovat siitä syystä erityisiä ja tasoitustullin mahdollistavia, tai ne ovat muutoin erityisiä ja tasoitustullin mahdollistavia.

Edellä esitetyn perusteella komissio katsoo olevan riittävästi alustavaa näyttöä siitä, että Jindal Poly Films Limited -yrityksen saamia tukia koskevat olosuhteet ovat muuttuneet merkittävästi ja että toimenpiteitä olisi sen vuoksi tarkasteltava uudelleen.

4. Menettely

Komissio on päättänyt neuvoa-antavaa komiteaa kuultuaan, että on olemassa riittävä näyttö komission omasta aloitteesta tehtävän osittaisen välivaiheen tarkastelun vireille panemiseksi, mistä syystä se panee perusasetuksen 19 artiklan mukaisesti tarkastelun vireille.

Jos päätetään, että Jindal Poly Films Limited -yrityksen tuottaman polyeteenitereftalaattikalvon tuonnissa voimassa olevia toimenpiteitä olisi muutettava, on myös tutkittava, missä määrin olisi muutettava kaikkien muiden yritysten tuottamien tuotteiden tuonnissa sovellettavaa tullia, josta säädetään asetuksen (EY) N:o 367/2006 1 artiklan 2 kohdassa.

(a) Kyselylomakkeet

Saadakseen tutkimuksensa kannalta tarpeellisina pitämänsä tiedot komissio lähettää kyselylomakkeet Jindal Poly Films Limited -yritykselle ja Intian viranomaisille. Komission on saatava nämä tiedot ja asiaa tukeva näyttö tämän ilmoituksen 5 kohdan a alakohdassa asetetussa määräajassa.

(b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan kyselyvastauksia täydentäviä tietoja ja esittämään asiaa tukeva näyttö. Komission on saatava nämä tiedot ja asiaa tukeva näyttö tämän ilmoituksen 5 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tällainen pyyntö on esitettävä tämän ilmoituksen 5 kohdan b alakohdassa asetetussa määräajassa.

5. Määräajat

a) Osapuolten ilmoittautuminen, kyselylomakkeiden palauttaminen ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava täytetyt kyselylomakkeet tai muut tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. On syytä huomata, että useimpien perusasetuksessa säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa.

b) Osapuolten kuuleminen

Asianomaiset osapuolet voivat myös esittää komissiolle kuulemispyynnön samassa 40 päivän määräajassa.

6. Kirjalliset huomautukset, kyselyvastaukset ja kirjeenvaihto

Asianomaisten osapuolten on esitettävä kaikki näkökantansa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Kaikki asianomaisten osapuolten luottamuksellisina toimittamat kirjalliset näkökannat, mukaan luettuina tässä ilmoituksessa pyydetyt tiedot, kyselyvastaukset ja kirjeenvaihto, on varustettava merkinnällä ”Limited (3)”, ja niihin on liitettävä perusasetuksen 29 artiklan 2 kohdan mukaisesti ei-luottamuksellinen toisinto, joka varustetaan merkinnällä ”For inspection by interested parties” (asianomaisten tarkasteltavaksi).

Komission yhteystiedot:

European Commission Directorate General for Trade Directorate B Office: J-79 5/16 B-1049 Brussels Faksi (32-2) 295 65 05

7. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimusta, alustavat tai lopulliset päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 28 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja. Jos asianomainen osapuoli ei toimi yhteistyössä tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella perusasetuksen 28 artiklan mukaisesti, lopputulos voi olla kyseisen osapuolen kannalta epäedullisempi kuin siinä tapauksessa, että se olisi toiminut yhteistyössä.

(1) EYVL L 288, 21.10.1997, s. 1. Asetus sellaisena kuin se on viimeksi muutettuna neuvoston asetuksella (EY) N:o 461/2004 (EUVL L 77, 13.3.2004, s. 12).

(2) EUVL L 68, 8.3.2006, s. 15.

(3) Tämä tarkoittaa asiakirjan olevan tarkoitettu ainoastaan sisäiseen käyttöön. Se on suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on neuvoston asetuksen (EY) N:o 2026/97 (EYVL L 288, 21.10.1997, s. 1) 29 artiklassa ja WTO:n tukia ja tasoitustulleja koskevan sopimuksen 12 artiklassa tarkoitettu luottamuksellinen asiakirja.